Απόφαση της Επιτροπής

της 8ης Μαΐου 2003

για την τροποποίηση της απόφασης 2003/126/EΚ όσον αφορά τη χρηματοδοτική ενίσχυση δύο κοινοτικών εργαστηρίων αναφοράς στο Ηνωμένο Βασίλειο

[κοινοποιηθείσα υπό τον αριθμό Ε(2003) 1464]

(Τα κείμενα στην ισπανική, γερμανική, αγγλική, γαλλική και ολλανδική γλώσσα είναι τα μόνα αυθεντικά)

(2003/332/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572(2), και ιδίως το άρθρο 28 παράγραφος 2,

Εκτιμώντας τα ακόλουθα:

(1) Βάσει της απόφασης 2003/126/EΚ της Επιτροπής, της 24ης Φεβρουαρίου 2003, για την κοινοτική χρηματοδοτική ενίσχυση για τη λειτουργία ορισμένων κοινοτικών εργαστηρίων αναφοράς στον τομέα της δημόσιας υγείας όσον αφορά τα κτηνιατρικά θέματα (βιολογικοί κίνδυνοι) για το έτος 2003(3) χορηγείται χρηματοδοτική βοήθεια σε αυτά για να εκτελέσουν ορισμένα καθήκοντα και αρμοδιότητες.

(2) Από το εργαστήριο "Centre for Environment, Fisheries and Aquaculture Science" (CEFAS) στο Weymouth του Ηνωμένου Βασιλείου, το οποίο ορίστηκε ως κοινοτικό εργαστήριο αναφοράς για τον έλεγχο των μολύνσεων των δίθυρων μαλακίων από βακτήρια και ιούς βάσει της απόφασης 1999/313/EΚ του Συμβουλίου(4), ζητήθηκε να προσθέσει στο ετήσιο πρόγραμμα εργασίας του ένα σχέδιο με σκοπό να υποστηριχτεί η ανάπτυξη της κοινοτικής πολιτικής ασφάλειας των τροφίμων και της νομοθεσίας στον τομέα των μολύνσεων από βακτήρια και ιούς των δίθυρων μαλακίων, αποδίδοντας ιδιαίτερη σημασία στην αξιολόγηση των κινδύνων σχετικά με ζωονόσους οι οποίες εγκυμονούν λόγους μείζονος ανησυχίας για τη δημόσια υγεία.

(3) Το CEFAS υπέβαλε το σχέδιο αυτό τον Φεβρουάριο του 2003. Στόχος του σχεδίου είναι να ερευνηθούν ορισμένες πτυχές της μικροβιολογικής συσσώρευσης στα δίθυρα μαλάκια σε σχέση με την υγεία του ανθρώπου, ιδιαίτερα στον τομέα των μολύνσεων των μαλακίων από το Norovirus (NV) και τον ιό της ηπατίτιδας Α (ΗΑV), της διάγνωσης του Norovirus στα μαλάκια, καθώς και της διάγνωσης τόσο των συνολικών δονακίων όσο και των παθογόνων στελεχών στα δίθυρα μαλάκια.

(4) Υπό το φως της ζωονοσογόνου σημασίας της μόλυνσης από βακτήρια και ιούς των δίθυρων μαλακίων, είναι σκόπιμο να χορηγηθεί χρηματοδοτική ενίσχυση για περίοδο διάρκειας έως ενός έτους με σκοπό την κάλυψη των δαπανών που πραγματοποιούνται από το CEFAS για την εκτέλεση του σχεδίου. Συνεπώς, η κοινοτική χρηματοδοτική ενίσχυση πρέπει να αυξηθεί για να καλύψει το τροποποιημένο ετήσιο πρόγραμμα εργασίας του CEFAS.

(5) Ο κανονισμός (EΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(5), όπως τροποποιήθηκε τελευταία από τον κανονισμό (ΕΚ) αριθ. 260/2003 της Επιτροπής(6), θεσπίζει μια διαδικασία για τον καθορισμό της κατάστασης μιας χώρας σχετικά με τη σπογγώδη εγκεφαλοπάθεια των βοοειδών (ΣΕΒ). Ο κανονισμός θεσπίζει επίσης πρόγραμμα επιτήρησης της ΣΕΒ για την Κοινότητα.

(6) Ο κανονισμός (ΕΚ) αριθ. 999/2001 επιπλέον ορίζει το "The Veterinary Laboratories Agency" στο Weybridge του Ηνωμένου Βασιλείου ως το κοινοτικό εργαστήριο αναφοράς (ΚΕΑ) για τις μεταδοτικές σπογγώδεις εγκεφαλοπάθειες (ΜΣΕ). Στα καθήκοντά του περιλαμβάνονται η συλλογή και η ταξινόμηση δεδομένων σχετικά με τα αποτελέσματα των δοκιμασιών που διενεργούνται στην Κοινότητα, καθώς και η παρακολούθηση των διεθνών εξελίξεων σχετικά με την επιτήρηση, την επιδημιολογία και την πρόληψη των ΜΣΕ.

(7) Η Επιτροπή κάλεσε το ΚΕΑ για τις ΜΣΕ να προσθέσει στο ετήσιο πρόγραμμα εργασίας του την ανάλυση των αποτελεσμάτων του προγράμματος κοινοτικής παρακολούθησης της ΣΕΒ και την ανάπτυξη, με βάση την ανάλυση αυτή, μιας ολοκληρωμένης έγκυρης επιδημιολογικής προσέγγισης για την αρχική και τη συνεχή αξιολόγηση της κατάστασης των χωρών σχετικά με τη ΣΕΒ. Κατά την εκτέλεση των καθηκόντων του αυτών το ΚΕΑ για τις ΜΣΕ συνεκτιμά τη μέθοδο που διαμόρφωσε η επιστημονική συντονιστική επιτροπή (ΕΣΕ) για την αξιολόγηση του γεωγραφικού κινδύνου της ΣΕΒ, καθώς και τις συστάσεις του Παγκόσμιου Οργανισμού για την Υγεία των Ζώων σχετικά με τις κατηγορίες κινδύνου και τα συστήματα επιτήρησης και παρακολούθησης της ΣΕΒ. Για το σκοπό αυτό το ΚΕΑ για τις ΜΣΕ πρόσθεσε ένα σχέδιο, που υποβλήθηκε στις 20 Φεβρουαρίου 2003, στο ετήσιο πρόγραμμα εργασίας του. Συνεπώς, η κοινοτική χρηματοδοτική ενίσχυση πρέπει να αυξηθεί για να καλύψει το τροποποιημένο ετήσιο πρόγραμμα εργασίας του ΚΕΑ για τις ΜΣΕ.

(8) Οι κανόνες που προβλέπονται στον κανονισμό (ΕΚ) αριθ. 324/2003 της Επιτροπής, της 20ής Φεβρουαρίου 2003, για καθορισμό των κριτηρίων επιλεξιμότητας των δαπανών των κοινοτικών εργαστηρίων αναφοράς που λαμβάνουν χρηματοδοτική ενίσχυση βάσει του άρθρου 28 της απόφασης 90/424/EΟΚ και των διαδικασιών για την υποβολή δαπανών και τη διενέργεια ελέγχων(7) πρέπει να εφαρμοστούν με την επιφύλαξη της ανάγκης να προβλεφθούν διαφορετικές προθεσμίες που να προσαρμόζονται στο χρονοδιάγραμμα των σχετικών σχεδίων.

(9) Η απόφαση 2003/126/EΚ πρέπει να τροποποιηθεί ανάλογα.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:

Άρθρο 1

Η απόφαση 2003/126/EΚ τροποποιείται ως εξής:

1. Στο άρθρο 5, η παράγραφος 2 αντικαθίσταται από το ακόλουθο κείμενο:

"2. Η χρηματοδοτική ενίσχυση ανέρχεται βάσει της παρούσας σε 648775 ευρώ για την περίοδο από την 1η Ιανουαρίου έως τις 31 Δεκεμβρίου 2003.

Εντός του μέγιστου ποσού που αναφέρεται στο πρώτο εδάφιο και με την επιφύλαξη των προθεσμιών που προβλέπονται στο άρθρο 2 του κανονισμού (ΕΚ) αριθ. 324/2003 της Επιτροπής, δεσμεύεται ποσό ύψους 508755 ευρώ για το σχέδιο έρευνας σχετικά με ορισμένες πτυχές μικροβιολογικής συσσώρευσης στα δίθυρα μαλάκια σε σχέση με την υγεία του ανθρώπου, ιδιαίτερα στον τομέα της μόλυνσης των μαλακίων από το Norovirus (NV) και τον ιό της ηπατίτιδας Α (ΗΑV) και της διάγνωσης του Norovirus στα μαλάκια, καθώς και της διάγνωσης τόσο των συνολικών δονακίων όσο και των παθογόνων στελεχών στα δίθυρα μαλάκια. Το ποσό αυτό χορηγείται απευθείας στο κοινοτικό εργαστήριο αναφοράς για την παρακολούθηση της μόλυνσης από ιούς και βακτήρια των δίθυρων μαλακίων στο Weymouth με τον όρο να:

α) έχουν διαβιβαστεί μηνιαίες ενδιάμεσες εκθέσεις σχετικά με την πρόοδο του σχεδίου·

β) να διαβιβαστεί σχέδιο έκθεσης έως τις 31 Δεκεμβρίου 2003 το αργότερο·

γ) έχει διαβιβαστεί τελική έκθεση, που συνοδεύεται από δικαιολογητικά σχετικά με τις δαπάνες που πραγματοποιήθηκαν, έως τις 31 Μαρτίου 2004."

2. Στο άρθρο 6, η παράγραφος 2 αντικαθίσταται από το ακόλουθο κείμενο:

"2. Η χρηματοδοτική ενίσχυση ανέρχεται βάσει της παρούσας σε 530000 ευρώ για την περίοδο από την 1η Ιανουαρίου έως τις 31 Δεκεμβρίου 2003.

Εντός του μέγιστου ποσού που αναφέρεται στο πρώτο εδάφιο και με την επιφύλαξη των προθεσμιών που καθορίζονται στο άρθρο 2 του κανονισμού (ΕΚ) αριθ. 324/2003 της Επιτροπής, δεσμεύεται ποσό ύψους 170000 ευρώ για το σχέδιο με σκοπό την κατάρτιση κατευθυντήριων γραμμών για την αξιολόγηση της κατάστασης των χωρών σχετικά με τη ΣΕΒ με βάση στοιχεία επιτήρησης σε συνδυασμό με την αξιολόγηση του κινδύνου έκθεσης. Το ποσό αυτό χορηγείται στο κοινοτικό εργαστήριο αναφοράς για τις ΜΣΕ με τον όρο να:

α) έχουν διαβιβαστεί μηνιαίες ενδιάμεσες εκθέσεις σχετικά με την πρόοδο του σχεδίου·

β) διαβιβαστεί η τελική έκθεση έως τις 30 Σεπτεμβρίου 2003 το αργότερο·

γ) έχει διαβιβαστεί τελική συνοπτική έκθεση, συμπεριλαμβανομένου του λογισμικού για τη διενέργεια αξιολογήσεων που να συνοδεύεται από δικαιολογητικά σχετικά με τις δαπάνες που πραγματοποιήθηκαν, έως τις 31 Δεκεμβρίου 2003."

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας, το Βασίλειο της Ισπανίας, τη Γαλλική Δημοκρατία, το Βασίλειο των Κάτω Χωρών και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες, 8 Μαΐου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 203 της 28.7.2001, σ. 16.

(3) ΕΕ L 50 της 25.2.2003, σ. 25.

(4) ΕΕ L 120 της 8.5.1999, σ. 40.

(5) ΕΕ L 147 της 31.5.2001, σ. 1.

(6) ΕΕ L 37 της 13.2.2003, σ. 7.

(7) ΕΕ L 47 της 21.2.2003, σ. 14.